Мы махуэхэм
ФокIадэм и 30, щэбэт
ЗэдзэкIакIуэм и дунейпсо махуэщ. ЗэдзэкIакIуэхэм я дунейпсо зэгухьэныгъэм 1991 гъэм игъэуващ.
Абхъаз Республикэм и лъэпкъ махуэшхуэщ — щхьэхуит зэрыхъуар егъэлъапIэ.
1882 гъэм дунейм щыяпэу Фокс псым (США) электростанц тращIыхьащ.
1928 гъэм инджылыз микробиолог Флеминг Александр жиIащ пенициллин хущхъуэр зэрызэхилъхьар.
1941 гъэм нэмыцэхэм «Тайфун» зыфIаща ебгъэрыкIуэныгъэм, Москва къэубыдыным теухуам, щIадзащ.
1946 гъэм Нюрнберг трибуналым нацист щIэпхъаджащIэхэм я судыр ищIащ.
1960 гъэм Налшык лэжьэн щыщIидзащ алэрыбгъу щащI «Горянка» фабрикэм.
1965 гъэм «СССР-м щIыхь зиIэ и кхъухьлъатэзехуэ», «СССР-м щIыхь зиIэ и штурман» цIэхэр ягъэуващ.
1967 гъэм дунейм щыяпэу хьэршым щызэпыуващ кхъухьитI. Ахэр тIури СССР-м ейт — «Космос-186»-мрэ «Космос-188»-мрэ.
Совет математик, астроном, геофизик цIэрыIуэ, «Совет щIэнгъуазэшхуэ» япэ псалъалъэм и редактор нэхъыщхьэу щыта Шмидт Оттэ къызэралъхурэ илъэси 126-рэ ирокъу.
Урысей театр режиссёр, УФ-м и цIыхубэ артист, Урысейм и Къэрал саугъэтыр зрата Любимов Юрий къызэралъхурэ илъэси 100 ирокъу.
США-м щыIэ Адыгэ Хасэм и лэжьыгъэм жыджэру хэта, егъэджакIуэ Хьэвжокъуэ Маждэ къыщалъхуа махуэщ.
Сирием шынагъуэншагъэмкIэ и къарухэм я генерал-полковник, политик, жылагъуэ лэжьакIуэ Абазэ Уэлид и ныбжьыр илъэс 70 ирокъу.
КъБР-м щIыхь зиIэ и журналист, публицист Мэз Сусаннэ къыщалъхуа махуэщ.
Урысей гимнасткэ, Олимп Джэгухэм тIэунейрэ я чемпионкэ хъуа, дыжьын медалу тIурэ жэз медалу щырэ абыхэм къыщызыхьа, дунейм щэнейрэ щытекIуа, нэгъуэщI ехъулIэныгъэ куэди зиIэ Мустафинэ Алия и ныбжьыр илъэс 23-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 12 — 14, жэщым градуси 6 — 8 щыхъунущ.
Жэпуэгъуэм и 1, тхьэмахуэ
Зи ныбжь хэкIуэтахэм я дунейпсо махуэщ
Кофем и дунейпсо махуэщ
Макъамэм и дунейпсо махуэщ
Лы мышхыным и дунейпсо махуэщ
УФ-м и лъэсыдзэхэм я махуэщ
Азербайджаным и прокуратурэм и лэжьакIуэхэм я махуэщ
Китайм и лъэпкъ махуэшхуэщ. 1949 гъэм жэпуэгъуэм и 1-м къызэрагъэпэщащ Китай ЦIыхубэ Республикэр.
Узбекистаным щагъэлъапIэ егъэджакIуэмрэ гъэсакIуэмрэ я махуэр
1924 гъэм Москва къыщызэIуахащ Сатирэм и театрыр.
1924 гъэм Налшык егъэджакIуэхэр щагъэхьэзыр техникум къыщызэIуахащ.
1931 гъэм СССР-м и телевиденэм пIалъэ хэхам тету лэжьэн щIидзащ.
1933 гъэм Налшык Лениным и цIэр зэрихьэу дэт еджапIэ къалэ цIыкIум къыщызэрагъэпэщащ лъэпкъ студие.
1988 гъэм СССР-м футболымкIэ и командэ къыхэхар Олимп Джэгухэм я чемпион хъуащ.
Урысей император Павел Езанэр къызэралъхурэ илъэс 263-рэ ирокъу.
Къэбэрдей тхакIуэ, драматург Нало Жансэхъу къызэралъхурэ илъэси 111-рэ ирокъу.
Урысей актёр, режиссёр, СССР-м и цIыхубэ артист Ефремов Олег къызэралъхурэ илъэс 90 ирокъу.
Дзэ къулыкъущIэ, генерал-майор Хъуэт Владимир и ныбжьыр илъэс 80 ирокъу.
Къэрал, жылагъуэ лэжьакIуэ Къущхьэ Амырхъан и ныбжьыр илъэс 72-рэ ирокъу.
Адыгей усакIуэ, тхакIуэ, критик Ергъукъу-ШащIэ Шэмсиет къыщалъхуа махуэщ.
Урысей актрисэ, УФ-м и цIыхубэ артисткэ Усатовэ Нинэ и ныбжьыр илъэс 66-рэ ирокъу.
Инджылызым щыщ политик, а къэралым и премьер-министр Мэй Терезэ и ныбжьыр илъэс 61-рэ ирокъу.
Урысей актрисэ, жылагъуэ лэжьакIуэ, УФ-м и цIыхубэ артисткэ Хаматовэ Чулпан и ныбжьыр илъэс 42-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 12 — 14, жэщым градуси 6 — 8 щыхъунущ.
Жэпуэгъуэм и 2, блыщхьэ
Залымыгъэ мылэжьыным и дунейпсо махуэщ. ООН-м и Ассамблее Нэхъыщхьэм 2007 гъэм къищта унафэмкIэ ягъэуващ, Индием и лъэпкъ-щхьэхуитщIыжакIуэ зэщIэхъееныгъэм и пашэу щыта Ганди Махатмэ къыщалъхуа махуэм трагъахуэри.
СНГ-м хыхьэ къэралхэм щагъэлъапIэ цIыхухэм профтехщIэныгъэ егъэгъуэтыным и махуэр
1870 гъэм Рим къалэр Италие зэгуагъэхьэжам и щыхьэр хъуащ.
1942 гъэм Краснодон къалэм къыщызэрагъэпэщащ «ЩIэблэщIэ гвардие» щэхурылажьэ комсомол зэгухьэныгъэр.
1945 гъэм Къэбэрдей къэрал пединститутым школ-интернат къыщызэIуахащ.
Союзпсо радиом и диктор, СССР-м и цIыхубэ артист, Хэку зауэшхуэм и зэманым «Совинформбюро»-м и хъыбарыщIэхэм къеджэу щыта Левитан Юрий къызэралъхурэ илъэси 103-рэ ирокъу.
УэрэджыIакIуэ цIэрыIуэ, Урысей Федерацэм, КъБР-м, АР-м, КъШР-м, Дагъыстэным я цIыхубэ артист Тут Заур и ныбжьыр илъэс 66-рэ ирокъу.
СурэтыщI-живописец Ерчэн Исуф и ныбжьыр илъэс 63-рэ ирокъу.
Пауэрлифтинг спорт лIэужьыгъуэмкIэ плIэнейрэ (1996 — 1999 гъэхэм) дунейм и чемпион хъуа Хъуажь Юрий и ныбжьыр илъэс 47-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уфауэ щыщытынущ. Хуабэр махуэм градуси 10 — 12, жэщым градуси 6 — 8 щыхъунущ.
